పాకిస్తానీ సినిమా జిందగీ తమాషా

వృద్ధులను చిన్న సంఘటనలో ,సమాజంలో పొరబాటుగా అర్తం చేసుకొని, కేటాగా పెట్టి మానసిక క్షోభకు గురిచేయడం, అతనితో కుటుంబ సభ్యలు కుడా అన్యాయంగా వ్యవహరించడం పాకిస్తానీ సినిమా 'జిందగి తమాషా" చక్కగా చూపింది.

సినిమాలో కథ రాహత్ ఖ్వాజా అనే వృద్ధునిచుట్టూ తిరుగుతుంది. అతను 70 ఏళ్ళు పైబడిన వ్యక్తి. డలారి పని, ఇళ్ళ స్థలాలు అమ్మిపెట్టి ఆ కమిషన్ తో కుటుంబ పోషణ. అతని భార్య మంచంపట్టి ఉంటుంది. అతనే వంటపని, ఇంటిపనులు చేసి భార్యను ప్రాణప్రదంగా చూచుకొంటూ ఉంటాడు. కూతురు సాదత్, అల్లుడు వేరుగా ఉంటూ అప్పుడప్పుడు వచ్చి తల్లిని, తండ్రిని చూచి పోతూ ఉంటారు. ఆమె లాహోర్ స్థానిక టివి ఛానల్ లో ప్రొడ్యూసర్ కనుక కాస్త మేథావి వర్గానికి చెందినదిగా భావించవచ్చు.

రాహత్ బాగా మతవిశ్వాసాల ప్రకారం జీవించే వ్యక్తి. అవకాశం దొరికినప్పుడల్లా మసీదులో, ఇతర మతసమావేశాల్లో మహ్మద్ ప్రవక్తపైన సన్నుతిగీతాలు శ్రావ్యంగా పాడుతాడు. అతను ఉండే మొహాల్లాలో అతనికి సజ్జనుడని మంచి పేరుంది.

రాహత్ పరిచయస్తుల ఇంట్లో జరిగిన పెళ్లికి హాజరైనపపుడు అతని సమవయస్కులు పెళ్ళి మండపంలో పిచ్చాపాటి మాట్లాడుతూ, "నీవు బాల్యంలో బాగా నృత్యం చేశేవాడివి కదా, గుర్తుందా, మర్చిపోయావా" అని అడుగుతారు. 'ఏది నాలుగు అడుగులు వేసి అభినయించి చూపు' అని అతన్ని బలవంతపెడతారు. తప్పించుకోను వీలుపడక, పెళ్ళి మంటపంలో ఒక వృత్తి గాయకి పాడుతున్న విషాద గీతం 'జిందగీ తమాషా' పాటకు రాహత్ అభినయం చేసి చూపుతాడు. ఎవరో అతని అభినయాన్ని విడియో తీసి ఇంటర్ నెట్ లో పెట్టడంతో అది వైరల్ అయి, "ఇదేంపోయేకాలం, వృద్ధుడు నృత్యం చేయడం విడ్డూరంగా ఉంది" అని పాకిస్థానీ సంకుచిత, మతతత్వ సమాజంలో కలకలం రేగింది.

ఆరోజు నుంచి రాహత్ కష్టాలు ఆరంభం అవుతాయి. వీధిలో ఎవరూ పలకరించరు. మొహల్లాలో పిల్లలు బూతు మాటలతో దూషిస్తారు. ఈద్ పండుగ రోజుల్లో కథజరుగుతుంది. వీరింటి తినుబండారాలు ఇరుగు పొరుగు తిరస్కరిస్తారు. ఆఖరుకు కన్న కూతురు కూడా తండ్రిని అపార్ధం చేసుకుంటుంది. కరుడు కట్టిన మతసమాజంలో, మత తత్వదేశంలో ఒక సాధారణ పౌరుడు కొన్ని పరిస్థితుల్లో మతాచరణకు విరుద్ధంగా నృత్యం చేయడం ఒక మహా ఘోరమైన తప్పిదమవుతుంది. రాహత్ ఆ సమాజంలో ఒక అల్పసంఖ్యాక వర్గంలో చేరిపోయాడు. అతని పరిస్థితిని సానుభూతితో అర్ధం చేసుకొన్న వ్యక్తి ఆ మొహల్లాలో నివసించే third gender వ్యక్తి ఒకరే. హాస్యం పొరవెనుక మనుషుల వేదన, బాధ దర్శకుడు చక్కగా చూపించారు.

ఈ సినిమా పాకిస్థాన్ లో నిషేధానికి, అనేక ఇబ్బందులకు గురై చివరకు దర్శకుడు Utube లో ఉచితంగా విడుదల చేయవలసి వచ్చింది. పాకిస్థాన్ ప్రభుత్వం సినిమా విడుదల కాకుండా అడ్డంకులు కల్పించి, ఆస్కార్ పురస్కారం పోటీకి ఈ సినిమా పేరును ప్రతిపాదించడంలో దాని ద్వంద్వనీతి బయటపడింది. బూసన్ ఫిల్మ్ ఫెస్టివల్ లో బహుమతి అందుకున్న తర్వాత 2020లో ఈ సినిమా యూట్యూబ్ లో అందరికి ఉచితంగా అందుబాటులోకి వచ్చింది కానీ సినిమా దర్శకుడు ప్రేక్షకులను దయతో తనకు ఆర్థికంగా సహాయపడమని అర్థించవలసి వచ్చింది. కళాకారుడి దయనీయ పరిస్థితి ఇది.

మూలాలు: "జిందగి తమాషా" 2020లో యుట్యూబులో విడుదల అయింది.  సినిమా హింది సబ్ టైటిల్సుతో  ఉంది.